Кинор — ищыIэныгъ — Адыгэ макъ\nКинор — ищыIэныгъ\nТинэкIубгъо къызэрэщыхэдгъэщыгъэу, гъэсэныгъэм ипроектэу зэдэгущыIэгъу студенческэ клубэу «Диалог на равных» зыфиIорэм ипроект Адыгеим щегъэцакIэ урысые кином ыкIи телевидением ярежиссерэу, продюсерэу, сценаристэу, Киностудиеу КИТ-м игенеральнэ директорэу Джаник Файзиевым. 2018-рэ илъэсым Урысыем икиноиндустрие ар къытегущыIагъ.\nЗэлъашIэрэ цIыфым студентхэм адыриIэгъэ зэIукIэгъур Мыекъопэ къэралыгъо технологическэ университетым щыкIуагъ. Ащ имызакъоу, республикэм итворческэ интеллигенцие зыIуигъэкIагъ.\nШъугу къэдгъэкIыжьын, проектэу «Диалог на равных» зыфиIорэр ныбжьыкIэ IофхэмкIэ Федеральнэ агентствэм игукъэкIыкIэ 2017-рэ илъэсым Iоныгъом и 1-м пхыращынэу рагъэжьагъ. Мурадэу иIэр — гъэхъагъэ зышIыгъэ ыкIи зэлъашIэрэ цIыфхэм ящысэкIэ, социальнэ мэхьанэу уиIэм емылъытыгъэу, джырэ Урысыем лъэгапIэу узщынэсын плъэкIыщтхэр ныбжьыкIэхэм нэрылъэгъу афашIыныр.\nIофтхьабзэр рамыгъажьэзэ режиссерым апшъэрэ еджапIэм и Президентэу ТхьакIущынэ Аслъан зэдэгущыIэгъу дыриIагъ, университетым имузей къыплъыхьагъ.\nНэужым студентхэм адыриIэгъэ зэIукIэгъур гъэшIэгъонэу, фэбагъэ хэлъэу рекIокIыгъ. Джаник Файзиевым ипсалъэ къызэрэщыхигъэщыгъэмкIэ, ицIыкIугъом къыщегъэжьагъэу кином фэщагъэу щытыгъ ыкIи илъэси 9 нахь ыныбжьыгъэп ащ зыхэхьэм.\n— Кинор шIу зыкIэслъэгъурэр, — еIо Джаник, — ащ сыхэт зыхъукIэ, охътэ макIэми, Тхьэм сыфэдэу зыкъысщэхъужьышъ ары. Гъэпсэфыгъо симыIэу сыхьат 24-м къыкIоцI Iоф сшIагъэми сыпшъырэп.\nИтворческэ гъогукIэ къиныгъоу зэпичыгъэхэм ныбжьыкIэхэр ащигъэгъозагъэх, щыIэныгъэм нахь «узщыкIырыущт» чIыпIэхэм анаIэ тыраригъэдзагъ. Ащ дакIоу урысые киноиндустрием къыкIугъэ гъогум, джыдэдэм изытет игъэкIотыгъэу къатегущыIагъ.\n— Советскэ Союзыр зыщэIэм, — къеIуатэ Джаник, — къэралыгъом бюджетым хахъо фэзышIырэ лъэныкъо пстэуми ащыщэу кином ятIонэрэ чIыпIэр ыIыгъыгъ. Ау зэхъокIыныгъэхэм ялъэхъэнэ дэй зэкIэри зэхигъэтэкъуагъ. Арышъ, 2000-рэ илъэсхэр урысые кинор къызыхъугъэ мафэу плъытэ хъущт. Илъэс 18-м къыкIоцI тикино нахь зыкъыIэтыжьэу ыублагъ. Мы уахътэм урысые прокатым тикино процент 30 фэдиз щеубыты.\nНыбжьыкIэхэм яупчIэ гъэшIэгъоныбэмэ зэлъашIэрэ режиссерым игуапэу джэуапхэр къаритыжьыгъ. ЗэIукIэгъум уахътэу къыфыхагъэкIыгъэр зэрафэмэкIагъэр ягукъэуагъ нахь мышIэми, кIэухым нэпэеплъ сурэтхэр зэхэтхэу зытырарагъэхыгъэх.\nСледущая КъумпIыл Муратрэ Джаник Файзиевымрэ язэдэгущыIэгъу